b'\n_START_ARTICLE_\nPont del Diable de Ceret\n_START_SECTION_\nHist\xc3\xb2ria\n_START_PARAGRAPH_\nLa construcci\xc3\xb3 del pont va comen\xc3\xa7ar el 1321 i va acabar el 1341. Es va construir gr\xc3\xa0cies als fons de la ciutat de Ceret, ajudats pels pobles ve\xc3\xafns. Va ser parcialment reconstru\xc3\xaft el segle\xc2\xa0xviii._NEWLINE_Entre el 1718 i el 1762 es va procedir a diverses reparacions. Es va comen\xc3\xa7ar amb la rehabilitaci\xc3\xb3 del contrafort del sud. El 1735 es va rehabilitar la cal\xc3\xa7ada, es van segellar les esquerdes i es van elevar els murs de cap\xc3\xa7alera i els contraforts. Aquestes obres s\'acabaren sis anys m\xc3\xa9s tard. El 1750 es va engegar la refacci\xc3\xb3 dels murs de contenci\xc3\xb3 del pont de l\'avinguda del costat de Perpiny\xc3\xa0, mentre que el 1762 es va procedir a la mateixa refacci\xc3\xb3 del costat de Ceret._NEWLINE_El govern franc\xc3\xa8s el va fer monument hist\xc3\xb2ric el 1840.\n_START_SECTION_\nLa llegenda del Pont del Diable\n_START_PARAGRAPH_\nLa llegenda de Ceret s\'assembla bastant a altres llegendes que atribueixen la construcci\xc3\xb3 d\'alguns ponts al diable. N\'existeixen diverses variants que tenen molts elements comuns amb la seg\xc3\xbcent, que se situa al segle\xc2\xa0xiv:_NEWLINE_"Els ceretans volien crear un pont s\xc3\xb2lid de pedra per a creuar el Tec, per\xc3\xb2 les ribes del riu eren molt acinglerades. Van demanar consell a tots els enginyers del pa\xc3\xads, per\xc3\xb2, despr\xc3\xa9s de veure l\'indret for\xc3\xa7a experts, tots van declarar que el projecte era impossible. Aix\xc3\xad i tot, un d\'aquells, despr\xc3\xa9s d\'haver dubtat for\xc3\xa7a temps, i atret pels diners que s\'oferien, va afirmar que construiria el pont, i es va comprometre a acabar-lo en un any. Mentre els ceretans estaven recaptant el sou prom\xc3\xa8s, l\'enginyer es va posar a treballar: va elaborar pl\xc3\xa0nols i va comen\xc3\xa7ar la feina. R\xc3\xa0pidament, es van edificar els estreps del pont, per\xc3\xb2 vet aqu\xc3\xad que es va produir un gran temporal que va provocar un aiguat i tot va ser assolat. La decepci\xc3\xb3 va ser for\xc3\xa7a gran, per\xc3\xb2 l\'enginyer va tornar a reconstruir el pont. Al cap de sis mesos el pont creuava el Tec i al cap d\'una setmana l\'obra s\'hauria acabat. Tots s\'alegraven de veure el pont gaireb\xc3\xa9 acabat, per\xc3\xb2, de sobte, la volta es va esfondrar. Els ceretans, furiosos, van acusar l\'enginyer de ser l\'autor d\'aquelles desgr\xc3\xa0cies. Es va dir aleshores a l\'enginyer que si no acabava el pont al cap de sis mesos, el penjarien! Una vegada m\xc3\xa9s, l\'enginyer va tornar a fer el pont i fins a la vig\xc3\xadlia del darrer dia dels sis mesos, tot es va fer sense cap problema._NEWLINE_Dissortadament, aquella nit es va produir un altre temporal. El riu creixia tot rugent de nou i, de cop i volta, es va endur el pont! Desesperat, l\'enginyer va fugir cap a les muntanyes per mor d\'escapar de la ira dels vilatans. Mentre pujava, es va trobar un home gran i sec que li va agafar el bra\xc3\xa7._NEWLINE_\xe2\x80\x94 On vas?_NEWLINE__NEWLINE_\xe2\x80\x94 Qu\xc3\xa8 t\'importa, deixa\'m passar._NEWLINE__NEWLINE_\xe2\x80\x94 S\xc3\xa9 qui ets, i vull salvar-te la vida._NEWLINE__NEWLINE_\xe2\x80\x94 Per\xc3\xb2 tu, qui ets?_NEWLINE__NEWLINE_\xe2\x80\x94 Qu\xc3\xa8 t\'importa. Aquesta nit a mitjanit, el pont ser\xc3\xa0 reconstru\xc3\xaft. Per\xc3\xb2 haur\xc3\xa0s de complir la meva condici\xc3\xb3._NEWLINE__NEWLINE_\xe2\x80\x94 I quina \xc3\xa9s?_NEWLINE__NEWLINE_\xe2\x80\x94 Haur\xc3\xa0s de donar-me la primera criatura que creuar\xc3\xa0 el pont!_NEWLINE__NEWLINE_Espantat, l\'enginyer va acceptar la condici\xc3\xb3 de l\'home, sospitant que nom\xc3\xa9s podia ser el diable, ja que nom\xc3\xa9s el dimoni pot construir un pont en algunes hores._NEWLINE_El diable va desapar\xc3\xa8ixer quan l\'enginyer va acceptar el tracte. L\'enginyer va tornar a casa seva i va comen\xc3\xa7ar a rumiar qu\xc3\xa8 havia de fer. Cap a les onze, quan tothom dormia, l\'enginyer es va dirigir a les ribes del Tec amb una bossa a l\'esquena. Quan va arribar a la riba, va veure el diable que treballava de valent en la reconstrucci\xc3\xb3 del pont. I ho feia molt h\xc3\xa0bilment apilant els materials entre si per formar de nou l\'arca i consolidar el pont... Quan va ser mitjanit, el pont era acabat. Immediatament, l\'enginyer va sortir del seu amagatall i de la seva bossa va treure un gat negre, que tenia la cua lligada a una olla de ferro! Mentre el diable estava posant la darrera pedra, la pedra angular, es va aturar quan va sentir passar aquell animal. Aleshores va deixar caure la pedra que tenia a les mans, va voler prendre l\'animal que havia conf\xc3\xb3s amb un cavaller amb armadura. Quan es va adonar de l\'engany, el dimoni va cridar molt\xc3\xadssim i, enfadat, va desapar\xc3\xa8ixer immediatament, i va deixar aix\xc3\xad el pont inacabat. Fins i tot encara avui dia, falta aquesta pedra en el pont."\n_START_SECTION_\nEl pont a les arts\n_START_PARAGRAPH_\nEl pont de Ceret ja se cita en una vella corranda nord-catalana:_NEWLINE_Ai, ad\xc3\xa9u, pont de Ceret,_NEWLINE_est\xc3\xa0s fet tot d\xe2\x80\x99una arcada;_NEWLINE_de la mar a Canig\xc3\xb3,_NEWLINE_no te veus que una vegada!_NEWLINE_Jacint Verdaguer es va inspirar d\'aquesta tradici\xc3\xb3 popular i la va integrar als versos seg\xc3\xbcents del Cant VII del poema Canig\xc3\xb3:_NEWLINE_Tu, que d\xe2\x80\x99una gambada passes el Tec,_NEWLINE_obre ton ull de pedra, pont de Ceret,_NEWLINE_que de fills de Mahoma no en veur\xc3\xa0s m\xc3\xa9s._NEWLINE_Aquest pont va ser pintat per C\xc3\xa9zanne i tamb\xc3\xa9 apareix a les pintures d\'Auguste Herbin._NEWLINE_Una escena de la pel\xc2\xb7l\xc3\xadcula francesa "El geperut" d\'Andr\xc3\xa9 Hunebelle es va filmar en el pont, quan es veuen els tres assassins que van a Espanya per a eliminar Lagard\xc3\xa8re (Jean Marais) i la filla del duc de Nevers.'